24CS วิ่งแรง 2 วัน หลังหลุด “แคชบาลานซ์” ผบห. ย้ำรายได้ปีนี้โต 50%
24CS ทะยานต่อ 4% หลังหลุดแคชบาลานซ์ ฟากผู้บริหารมั่นใจรายได้ปี 2565 โตไม่ต่ำกว่า 50% หลังตุนแบ็กล็อกแน่น 1,168 ล้านบาท รับรู้รายได้ปีนี้ประมาณ 50%
24CS ทะยานต่อ 4% หลังหลุดแคชบาลานซ์ ฟากผู้บริหารมั่นใจรายได้ปี 2565 โตไม่ต่ำกว่า 50% หลังตุนแบ็กล็อกแน่น 1,168 ล้านบาท รับรู้รายได้ปีนี้ประมาณ 50%
4 พ.ย. 2565

ผู้สื่อข่าวรายงานว่า วันนี้ (4 พ.ย.65) ราคาหุ้น บริษัท ทเวนตี้ โฟร์ คอน แอนด์ ซัพพลาย จำกัด (มหาชน) หรือ 24CS ณ เวลา 10:03 น. อยู่ที่ระดับ 4.40 บาท บวก 0.16 บาท หรือ 3.77% สูงสุดที่ระดับ 4.46 บาท ต่ำสุดที่ระดับ 4.32 บาท ด้วยมูลค่าการซื้อขาย 106.74 ล้านบาท

โดยราคาหุ้น 24CS ปรับตัวขึ้นต่อเนื่องในวันนี้ หลังหลุดแคชบาลานซ์เมื่อวันที่ 2 พ.ย.ที่ผ่านมา
อนึ่งก่อนหน้านี้ นายยศวีย์ วัฒนธีระกิจจา ประธานเจ้าหน้าที่บริหาร 24CS กล่าวว่า ปัจจุบันมีงานในมือที่รอรับรู้รายได้ (Backlog) ราว 1,168 ล้านบาท รับรู้รายได้ปีนี้ประมาณ 50% และอยู่ระหว่างประมูลงานใหม่เพิ่มเติม รับภาพรวมอุตสาหกรรมก่อสร้างขยายตัว โดยที่ผ่านมาผลประกอบการของบริษัทฯ เติบโตบนตัวเลข 2 หลัก ปีนี้คาดว่ายอดขายจะเติบโตโดดเด่นมากกว่าปีที่ผ่านมาจึงวางเป้าหมายรายได้ปี 2565 คาดเติบโตไม่ต่ำกว่า 50%
ทั้งนี้ 24CS ประกอบธุรกิจเป็นผู้นำเข้าและตัวแทนจัดจำหน่ายอุปกรณ์ประเภทปรับอากาศและระบายอากาศ แบรนด์ชั้นนำมาตรฐานสากลยี่ห้อ TROX และเป็นผู้จัดจำหน่ายผลิตภัณฑ์ประเภทอุปกรณ์ปรับอากาศและระบายอากาศแบรนด์ชั้นนำมาตรฐานสากลหลายรายอาทิเช่น TRANE AAF KRUGER HONEYWELL เป็นต้น นอกจากนี้ บริษัทยังเป็นผู้ให้บริการรับเหมาติดตั้งระบบวิศวกรรมประกอบอาคาร และงานรับเหมาก่อสร้างเพื่อสามารถให้การบริการแก่ลูกค้าได้อย่างครบวงจรมากขึ้น และมุ่งใช้นวัตกรรมเทคโนโลยีสมัยใหม่เพื่อเพิ่มประสิทธิภาพการดำเนินธุรกิจ